Seinfeld
Seinfeld je američka humoristička televizijska sitkom serija čiji su autori Larry David i Jerry Seinfeld, a prikazivana je na NBC-ju od 1989. do 1998. U glavnoj je ulozi sam Seinfeld kao fiktivna verzija sebe, a serija se većinom fokusira na njegov lični život i grupu njegovih prijatelja i poznanika, uključujući najboljeg prijatelja Georgea Costanzu (Jason Alexander), prijateljicu i bivšu djevojku Elaine Benes (Julia Louis-Dreyfus) i prvog susjeda Cosma Kramera (Michael Richards). Radnja se uglavnom odvija u stambenoj zgradi u Upper West Sideu na Manhattanu u New Yorku. Često je opisuju kao "seriju o ničemu", s obzirom na to da se mnoge epizode bave detaljima svakodnevnog života. Seinfeld su producirali West-Shapiro Productions i Castle Rock Entertainment. Scenarij su većinom pisali David i Seinfeld s timom scenarista u kojem su bili Larry Charles, Peter Mehlman, Gregg Kavet, Carol Leifer, David Mandel, Jeff Schaffer, Steve Koren, Jennifer Crittenden, Tom Gammill, Max Pross, Dan O'Keefe, Charlie Rubin, Marjorie Gross, Alec Berg, Elaine Pope i Spike Feresten. Omiljena među kritičarima, serija je bila vodeća po gledanosti u SAD-u u šestoj i devetoj sezoni, završivši među dvije najgledanije (s NBC-jevom Hitnom službom) svake godine od 1994. do 1998. Seinfeld se smatra jednim od najvećih i najutjecajnijih sitkoma svih vremena. Rangiran je među najbolje televizijske serije u historiji u publikacijama kao što su Entertainment Weekly, Rolling Stone i TV Guide. Među najpoznatije epizode spadaju "The Chinese Restaurant", "The Parking Garage" i "The Contest". Godine 2013. Ceh scenarista Amerike u glasanju je rangirao Seinfeld na drugo mjesto u izboru za najbolje napisanu seriju svih vremena (odmah iza Porodice Soprano). Televizija E! imenovala je seriju "razlogom br. 1 zašto su '90-e bile zakon", a citati iz brojnih epizoda postali su poštapalice u popularnoj kulturi.